title: Rådets afgørelse (EU) 2015/541 af 24. marts 2015 om ophævelse af afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen

text:
               1.4.2015

               DA

               Den Europæiske Unions Tidende

               L 88/13

         RÅDETS AFGØRELSE (EU) 2015/541
   af 24. marts 2015
   om ophævelse af afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (1) (»AVS-EU-partnerskabsaftalen«), som ændret (2), særlig artikel 96,
   under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS-EU-partnerskabsaftalen (3), særlig artikel 3,
   under henvisning til forslag fra Europa-Kommissionen, og
   ud fra følgende betragtninger:

               (1)

               Konsultationerne i medfør af artikel 96 i AVS-EU-partnerskabsaftalen med Republikken Guinea-Bissau blev afsluttet ved Rådets afgørelse 2011/492/EU (4), og der blev truffet relevante foranstaltninger, som fremgår af bilaget til nævnte afgørelse.

               (2)

               Disse relevante foranstaltninger blev forlænget til den 19. juli 2013 ved Rådets afgørelse 2012/387/EU (5) og efterfølgende ved Rådets afgørelse 2013/385/EU (6) til den 19. juli 2014. Ved Rådets afgørelse 2014/467/EU (7) blev gyldigheden af Rådets afgørelse 2011/492/EU forlænget med et år til den 19. juli 2015, men anvendelsen af de relevante foranstaltninger blev suspenderet.

               (3)

               Fredelige, frie og troværdige præsident- og parlamentsvalg blev afholdt i Guinea-Bissau den 13. april og den 18. maj 2014, og den forfatningsmæssige orden i landet blev genoprettet.

               (4)

               Der blev nedsat en inklusiv regering, der forpligtede sig til at gennemføre de reformer, der er nødvendige for landets udvikling og stabilitet, og der er gjort opmuntrende fremskridt med gennemførelsen af forpligtelserne i artikel 96 i afgørelse 2011/492/EU.

               (5)

               Guinea-Bissau er stadig skrøbeligt. og de demokratisk valgte myndigheder har brug for støtte fra internationale partnere til at gennemføre landets reformprogram og udviklingsdagsorden.

               (6)

               Med henblik på, at Unionen sammen med andre internationale partnere støtter de nationale myndigheders igangværende bestræbelser på at stabilisere og konsolidere de demokratiske institutioner og fremme den socialøkonomiske udvikling i Guinea-Bissau, bør Rådets afgørelse 2011/492/EU ophæves —

         VEDTAGET DENNE AFGØRELSE:
   Artikel 1
   Rådets afgørelse 2011/492/EU ophæves.
   Artikel 2
   Brevet i bilaget til nærværende afgørelse sendes til Guinea-Bissaus myndigheder.
   Artikel 3
   Denne afgørelse træder i kraft på dagen for vedtagelsen.

      Udfærdiget i Bruxelles, den 24. marts 2015.

            På Rådets vegne

         E. RINKĒVIČS

            Formand

      (1)  EFT L 317 af 15.12.2000, s. 3.

      (2)  Aftale om ændring for anden gang af partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000, som ændret første gang i Luxembourg den 25. juni 2005 (EUT L 287 af 4.11.2010, s. 3).

      (3)  EFT L 317 af 15.12.2000, s. 376, som ændret ved intern aftale mellem repræsentanterne for medlemsstaternes regeringer, forsamlet i Rådet, om ændring af den interne aftale af 18. september 2000 om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen (EUT L 247 af 9.9.2006, s. 48).

      (4)  Rådets afgørelse 2011/492/EU af 18. juli 2011 om afslutning af konsultationerne med Republikken Guinea-Bissau i medfør af artikel 96 i AVS-EF-partnerskabsaftalen (EUT L 203 af 6.8.2011, s. 2).

      (5)  Rådets afgørelse 2012/387/EU af 16. juli 2012 om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU (EUT L 187 af 17.7.2012, s. 1).

      (6)  Rådets afgørelse 2013/385/EU af 15. juli 2013 om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU (EUT L 194 af 17.7.2013, s. 6).

      (7)  Rådets afgørelse 2014/467/EU af 14. juli 2014 om forlængelse af gyldigheden af afgørelse 2011/492/EU og udsættelse af anvendelsen af dens relevante foranstaltninger (EUT L 212 af 18.7.2014, s. 12).

      BILAG

         Brev fra Unionen til Guinea-Bissaus myndigheder

      Hr. præsident
      Hr. premierminister
      Den Europæiske Union (EU) er meget opmuntret af det, som Guinea-Bissau har opnået i det forløbne år. Landet kom på ret kurs, da det afholdt fredelige og troværdige parlamentsvalg i april og maj 2014 om etablering af demokratisk valgte myndigheder, herunder en inklusiv regering, som efter vores mening er engageret i at genopbygge landet, styrke dets demokratiske institutioner og styre hen imod socialpolitisk stabilitet og økonomisk udvikling.
      I lyset af genoprettelsen af den forfatningsmæssige orden samt de fremskridt, der er gjort hen imod Guinea Bissaus forpligtelser i henhold til artikel 96 i Cotonou-aftalen, og Deres indsats med hensyn til at fortsætte landets gennemførelse heraf ved at foretage de nødvendige reformer og træffe passende foranstaltninger har vi hermed fornøjelsen af at meddele Dem, at de foranstaltninger, der siden 2011 har begrænset anvendelsesområdet for EU's udviklingssamarbejde med Guinea-Bissau, er blevet ophævet. Vi genoptager derfor fuldt ud samarbejdet med Deres land.
      Da Guinea-Bissau stadig står over for mange politiske og socialøkonomiske udfordringer, vil vi gerne opfordre Dem til fortsat at stå sammen og fortsætte Deres bestræbelser på at styrke de demokratiske institutioner, reelt reformere sikkerhedssektoren, styrke retsstaten, bekæmpe korruption, straffrihed og narkotikahandel og fremme en bæredygtig udvikling. EU står Dem bi og støtter alle bestræbelser i denne retning.
      Ophævelsen af de relevante foranstaltninger i henhold til Cotonou-aftalens artikel 96 gør det faktisk muligt for os at bistå Dem i tilrettelæggelsen af rundbordssamtalen om Guinea-Bissau den 25. marts 2015 i Bruxelles og til fuldt ud at bidrage til, at den bliver vellykket.
      Desuden vil vi fortsætte hørings- og forberedelsesfasen i den 11. Europæiske Udviklingsfond med Deres regering med henblik på hurtigst muligt at undertegne det nationale vejledende program, som vil støtte Dem i gennemførelsen af Deres ambitiøse reformprogram.
      Endelig ser vi frem til ikke blot en fuld genoptagelse af samarbejdet med Guinea-Bissau gennem udvikling, men også til en styrkelse af vores politiske dialog i henhold til artikel 8 i Cotonou-aftalen.

         Med venlig hilsen

               På Rådets vegne

            F. MOGHERINI

               Den Europæiske Unions højtstående repræsentant for udenrigsanliggender og sikkerhedspolitik

               På Kommissionens vegne

            N. MIMICA

               Kommissær


title: Den Europæiske Centralbanks afgørelse (EU) 2017/935 af 16. november 2016 om delegation af beføjelser til at vedtage afgørelser om egnethed og hæderlighed samt vurdere krav til egnethed og hæderlighed (ECB/2016/42)

text:
               1.6.2017

               DA

               Den Europæiske Unions Tidende

               L 141/21

         DEN EUROPÆISKE CENTRALBANKS AFGØRELSE (EU) 2017/935
   af 16. november 2016
   om delegation af beføjelser til at vedtage afgørelser om egnethed og hæderlighed samt vurdere krav til egnethed og hæderlighed (ECB/2016/42)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 4, stk. 1, litra e),
   under henvisning til Den Europæiske Centralbanks afgørelse (EU) 2017/933 af 16. november 2016 om de generelle rammer for delegation af beslutningstagende beføjelser for retlige instrumenter i forbindelse med tilsynsopgaver (ECB/2016/40) (2), navnlig artikel 4, og
   ud fra følgende betragtninger:

               (1)

               Den Europæiske Centralbank (ECB) er som den kompetente myndighed for signifikante enheder under tilsyn i henhold til artikel 4, stk. 1, litra e), i forordning (EU) nr. 1024/2013 og artikel 93 og 94 i Den Europæiske Centralbanks forordning (EU) nr. 468/2014 (ECB/2014/17) (3) ansvarlig for at sikre, at medlemmerne af ledelsesorganerne i disse enheder opfylder kravene til egnethed og hæderlighed.

               (2)

               Artikel 91 i Europa-Parlamentets og Rådets direktiv 2013/36/EU (4) kræver, at a) medlemmerne af ledelsesorganerne i enheder under tilsyn til enhver tid skal have et tilstrækkeligt godt omdømme og tilstrækkelig viden, faglig kompetence og erfaring til at kunne udføre deres opgaver, og at ledelsesorganet som helhed skal besidde tilstrækkelig kollektiv viden, faglig kompetence og erfaring til at kunne forstå instituttets aktiviteter, b) alle medlemmerne af ledelsesorganet skal afsætte tilstrækkelig tid til, at de kan varetage deres funktioner i institutionen og, set i relation til de individuelle forhold og arten, omfanget og kompleksiteten af instituttets aktiviteter, må antallet af direktør- og bestyrelsesposter, som et medlem af ledelsesorganet varetager samtidig, ikke overstige et vist antal, c) hvert medlem af ledelsesorganet skal udvise hæderlighed, integritet og uafhængighed, og d) enheder under tilsyn skal fastlægge en politik, der fremmer mangfoldighed i ledelsesorganet.

               (3)

               I overensstemmelse med artikel 4, stk. 3, i forordning (EU) nr. 1024/2013 anvender ECB al relevant EU-ret ved udførelsen af sine tilsynsopgaver, og, såfremt retten består af direktiver, den nationale lovgivning til gennemførelse af disse. ECB er også omfattet af de reguleringsmæssige og gennemførelsesmæssige tekniske standarder, som er udarbejdet af Den Europæiske Banktilsynsmyndighed (EBA) og vedtaget af Europa-Kommissionen i overensstemmelse med artikel 10 til 15 i Europa-Parlamentets og Rådets forordning (EU) nr. 1093/2010 (5). ECB skal gøre alt for at overholde de retningslinjer og henstillinger, som EBA har udarbejdet i henhold til artikel 16 i forordning (EU) nr. 1093/2010, samt den europæiske tilsynshåndbog udarbejdet af EBA i henhold til nævnte forordning.

               (4)

               I henhold til EBA's retningslinjer EBA/GL/2012/06 (6) skal der i forbindelse med vurderingen af et medlems egnethed ud over kriterier vedrørende medlemmets omdømme og erfaring også tages hensyn til kriterier, der er relevante for ledelsesorganets funktion. Vurderingen skal omfatte potentielle interessekonflikter for medlemmerne, deres mulighed for at afsætte tilstrækkelig tid, deres mulighed for at udføre deres opgaver uafhængigt uden ubehørig indflydelse fra andre personer, den generelle sammensætning af ledelsesorganet og den kollektive viden og erfaring, der kræves af det. Dette berører ikke vurderingen af gennemførelsen af instituttets ledelsesordninger som omhandlet i artikel 88 i direktiv 2013/36/EU.

               (5)

               Ud over at opfylde den nationale lovgivning, der gennemfører artikel 91 i direktiv 2013/36/EU, skal en ECB-afgørelse vedrørende egnethed og hæderlighed også sikre, at krav i anden anvendelig national ret overholdes. En vurdering af, hvorvidt en afgørelse kan vedtages på grundlag af delegation, bør derfor foretages uden at berøre vurderingen af, hvorvidt kravene til egnethed og hæderlighed fastsat i gældende ret er opfyldt.

               (6)

               ECB skal som den kompetente myndighed vedtage et betydeligt antal afgørelser om egnethed og hæderlighed hvert år. For at lette beslutningstagningsprocessen er en delegationsafgørelse nødvendig for at kunne vedtage sådanne afgørelser. Den Europæiske Unions Domstol har fastslået, at delegation af kompetence er nødvendig for at gøre det muligt for en institution, som skal træffe et betydeligt antal afgørelser, at udføre sine opgaver. Ligeledes har den anerkendt behovet for at sikre, at de besluttende organer kan udføre deres opgaver, hvilket er i overensstemmelse med det princip, der gælder for enhver institutionel ordning (7).

               (7)

               Delegationen af beslutningstagende beføjelser skal være begrænset og forholdsmæssig, og omfanget af delegationen skal defineres klart.

               (8)

               Afgørelse (EU) 2017/933 (ECB/2016/40) specificerer den procedure, der skal følges ved vedtagelse af delegerede afgørelser vedrørende tilsyn og de personer, til hvilke beslutningstagende beføjelser kan delegeres. Denne afgørelse berører hverken ECB's udførelse af sine tilsynsmæssige opgaver eller Tilsynsrådets kompetence til at forelægge færdige udkast til afgørelse for Styrelsesrådet.

               (9)

               Hvor kriteriet for vedtagelse af en delegeret afgørelse, som fastsat i denne afgørelse, ikke er opfyldt, vedtages afgørelser om egnethed og hæderlighed i overensstemmelse med proceduren om ikke-indsigelse som fastsat i artikel 26, stk. 8, i forordning (EU) nr. 1024/2013 og artikel 13g i afgørelse ECB/2004/2 (8).

               (10)

               Hvis et medlem anses for ikke at opfylde kravene til egnethed og hæderlighed, træffes afgørelsen om egnethed og hæderlighed ikke på grundlag af en delegeret afgørelse, men i forbindelse med proceduren om ikke-indsigelse. Det er således nødvendigt, at der afsættes tilstrækkeligt med tid til en procedure om ikke-indsigelse, i tilfælde hvor det ikke er muligt at fastslå på forhånd, hvorvidt en delegeret afgørelse kan vedtages. Hvis en kompetent national myndighed ikke har fremsendt et udkast til delegeret afgørelse til ECB 20 arbejdsdage før udløbet af tidsfristen for vedtagelse af afgørelsen om egnethed og hæderlighed i henhold til gældende lovgivning, skal afgørelsen derfor vedtages i forbindelse med proceduren om ikke-indsigelse. Er lederne af arbejdsenhederne i tvivl om, hvorvidt et medlem opfylder kravene til egnethed og hæderlighed som følge af utilstrækkelige oplysninger fra den kompetente nationale myndigheds side eller kompleksiteten af vurderingen, anvendes proceduren om ikke-indsigelse ligeledes —

         VEDTAGET DENNE AFGØRELSE:
   Artikel 1
   Definitioner
   I denne afgørelse forstås ved:
   1)   »krav til egnethed og hæderlighed« (fit and proper requirements): de krav, som medlemmerne af ledelsesorganet i en signifikant enhed under tilsyn til enhver tid skal opfylde i overensstemmelse med artikel 91 i direktiv 2013/36/EU og al anden gældende lovgivning
   2)   »afgørelse om egnethed og hæderlighed« (fit and proper decision): en ECB-afgørelse, hvoraf det fremgår, hvorvidt et individ opfylder kravene til egnethed og hæderlighed
   3)   »gældende lovgivning« (applicable law): relevant EU-lovgivning som omhandlet i artikel 4, stk. 3, i forordning (EU) nr. 1024/2013 og al national lovgivning, som er relevant for vurderingen af kravene om egnethed og hæderlighed
   4)   »deltagende medlemsstat« (participating member state): en deltagende medlemsstat som defineret i artikel 2, nr. 1), i forordning (EU) nr. 1014/2013
   5)   »signifikant enhed under tilsyn« (significant supervised entity): en signifikant enhed under tilsyn som defineret i artikel 2, nr. 16), i forordning (EU) nr. 468/2014 (ECB/2014/17)
   6)   »enhed under tilsyn« (supervised entity): en enhed under tilsyn som defineret i artikel 2, nr. 20), i forordning (EU) nr. 468/2014 (ECB/2014/17)
   7)   »signifikant koncern under tilsyn« (significant supervised group): en signifikant koncern under tilsyn som defineret i artikel 2, nr. 22), i forordning (EU) nr. 468/2014 (ECB/2014/17)
   8)   »delegeret afgørelse« (delegated decision): en afgørelse vedtaget på grundlag af Styrelsesrådets delegation af beføjelser i henhold til afgørelse (EU) 2017/933 (ECB/2016/40)
   9)   »ledelsesorgan« (management body): et ledelsesorgan som defineret i artikel 3, stk. 1, nr. 7), i direktiv 2013/36/EU, under forbehold af samme direktivs artikel 3, stk. 2,
   10)   »medlem« (member): et foreslået eller udpeget medlem af et ledelsesorgan eller, alt efter omstændighederne, en foreslået eller udpeget person med nøglefunktioner som defineret i overensstemmelse med gældende lovgivning
   11)   »ledere af arbejdsenheder« (heads of work units): lederne af de arbejdsenheder i ECB, til hvilke beføjelserne til i fællesskab at vedtage afgørelser om egnethed og hæderlighed er delegeret
   12)   »kompetent national myndighed« (national competent authority): en kompetent national myndighed, som defineret i artikel 2, nr. 2), i forordning (EU) nr. 1024/2013
   13)   »proceduren om ikke-indsigelse« (non-objection procedure): proceduren, som er fastsat i artikel 26, stk. 8, i forordning (EU) nr. 1024/2013 og yderligere specificeret i artikel 13g i afgørelse ECB/2004/2
   14)   »Vejledning om vurderinger af egnethed og hæderlighed« (Guide to fit and proper assessments): et dokument med denne titel, som til enhver tid er vedtaget og ændret i overensstemmelse med proceduren om ikke-indsigelse og offentliggjort på ECB's websted, og som indeholder en vejledning til, hvorledes vurderingen af egnethed og hæderlighed skal foretages
   15)   »kreditinstitut« (credit institution): et kreditinstitut som defineret i artikel 4, stk. 1, nr. 1), i Europa-Parlamentets og Rådets forordning (EU) nr. 575/2013 (9).
   Artikel 2
   Delegation af afgørelser om egnethed og hæderlighed
   1.   I overensstemmelse med artikel 4 i afgørelse (EU) 2017/933 (ECB/2016/40) delegerer Styrelsesrådet hermed beføjelsen til at vedtage afgørelser om egnethed og hæderlighed til lederne af de arbejdsenheder, der er udpeget af Direktionen i overensstemmelse med artikel 5 i samme afgørelse.
   2.   Lederne af arbejdsenhederne vedtager delegerede afgørelser i overensstemmelse med denne afgørelse og gældende lovgivning.
   Artikel 3
   Delegationens omfang
   1.   En afgørelse om egnethed og hæderlighed må ikke vedtages på grundlag af en delegeret afgørelse, hvis den pågældende enhed under tilsyn er en af følgende:

               a)

               den enhed under tilsyn på det højeste konsolideringsniveau i de deltagende medlemsstater i en signifikant koncern under tilsyn

               b)

               det kreditinstitut med den største samlede værdi af aktiver i en signifikant koncern under tilsyn, hvis enheden ikke er den samme som den i punkt a) omhandlede

               c)

               en signifikant enhed under tilsyn, der ikke er en del af en signifikant koncern under tilsyn.

         2.   En afgørelse om egnethed og hæderlighed må ikke vedtages på grundlag af en delegeret afgørelse, hvis afgørelsen om egnethed og hæderlighed:

               a)

               fastslår, at medlemmet ikke opfylder kravene til egnethed og hæderlighed eller

               b)

               indeholder betingelser, medmindre sådanne betingelser er nødvendige for at sikre, at medlemmet opfylder kravene til egnethed og hæderlighed og er blevet aftalt skriftligt.

         3.   En afgørelse om egnethed og hæderlighed må ikke vedtages på grundlag af en delegeret afgørelse, hvis det fremgår af oplysninger fremsendt til ECB, at:

               a)

               medlemmet er tiltalt i en strafferetssag ved en domstol eller er blevet dømt for en strafferetlig lovovertrædelse ved første eller sidste instans eller

               b)

               en undersøgelse er blevet gennemført eller verserer i forbindelse med, eller en håndhævelsesforanstaltning eller en administrativ sanktion verserer mod eller er blevet pålagt medlemmet for, manglende overholdelse af lovgivning eller lovgivningsmæssige bestemmelser om finansielle tjenester.

         4.   En afgørelse om egnethed og hæderlighed må ikke vedtages på grundlag af en delegeret afgørelse, hvis:

               a)

               en kompetent national myndighed ikke har fremsendt et udkast til delegeret afgørelse til ECB 20 arbejdsdage før udløbet af tidsfristen for vedtagelse af afgørelsen om egnethed og hæderlighed i henhold til gældende lovgivning, eller

               b)

               utilstrækkelige oplysninger eller kompleksiteten af vurderingen kræver, at afgørelsen om egnethed og hæderlighed vedtages i forbindelse med proceduren om ikke-indsigelse.

         5.   Hvor en afgørelse om egnethed og hæderlighed i henhold til stk. 1 til 4 ikke kan vedtages på grundlag af en delegeret afgørelse, skal den vedtages i overensstemmelse med gældende lovgivning og proceduren om ikke-indsigelse.
   6.   Hvis den i stk. 2 til 4 omhandlede vurdering af kravene til egnethed og hæderlighed vedrører mere end et medlem af ledelsesorganet, og afgørelsen ikke kan vedtages på grundlag af en delegeret afgørelse med hensyn til et eller flere af dem, skal vurderingen munde ud i to afgørelser om egnethed og hæderlighed. Den ene af afgørelserne skal vedtages i overensstemmelse med gældende lovgivning og proceduren om ikke-indsigelse, den anden på grundlag af en delegeret afgørelse.
   Artikel 4
   Vurdering af egnethed og hæderlighed
   Vurderingen af kravene til egnethed og hæderlighed foretages i overensstemmelse med gældende lovgivning under hensyntagen til Vejledningen om vurderinger af egnethed og hæderlighed (Guide to fit and proper assessments) (kapitlet om vurderingskriterier), som omfatter følgende kriterier:

               a)

               Erfaring. Medlemmet skal have tilstrækkelig viden, faglig kompetence og erfaring til at kunne udføre sine funktioner.

               b)

               Omdømme. Medlemmet skal til enhver tid have et tilstrækkeligt godt omdømme for at sikre en forsvarlig og forsigtig ledelse af enheden under tilsyn. Proportionalitetsprincippet finder ikke anvendelse på vurderingen af godt omdømme.

               c)

               Potentielle interessekonflikter og uafhængighed. Medlemmet skal kunne handle uafhængigt. Vurderingen af potentielle interessekonflikter og uafhængighed skal omfatte en vurdering af enheden under tilsyns ledelsesordninger for afdækning, begrænsning, håndtering og forhindring af interessekonflikter.

               d)

               Tilstrækkelig tid. Medlemmet skal have mulighed for at afsætte tilstrækkelig tid til udførelsen af sine funktioner i enheden under tilsyn. Vurderingen kan blive påvirket af flere faktorer såsom antallet af direktør- eller bestyrelsesposter, som medlemmet beklæder, arten, omfanget og kompleksiteten af enheden under tilsyns aktiviteter samt andre relevante forpligtelser.

               e)

               Kollektiv egnethed. Hvad angår kravet om kollektiv egnethed, vurderes medlemmet ved den indledende vurdering af egnethed og hæderlighed under hensyntagen til det løbende tilsyn med ledelsen af enheden under tilsyn samt ledelsesorganets selvevaluering, navnlig med hensyn til dets sammensætning og behov for kollektiv egnethed.

         Artikel 5
   Overgangsbestemmelse
   Denne afgørelse finder ikke anvendelse på forslag til afgørelse om egnethed og hæderlighed, som en kompetent national myndighed har fremsendt til ECB før denne afgørelses ikrafttræden.
   Artikel 6
   Ikrafttrædelse
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.

      Udfærdiget i Frankfurt am Main, den 16. november 2016.

         Mario DRAGHI

            Formand for ECB

      (1)  EUT L 287 af 29.10.2013, s. 63.

      (2)  Se side 14 i denne EUT.

      (3)  Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (ECB/2014/17) (EUT L 141 af 14.5.2014, s. 1).

      (4)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).

      (5)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).

      (6)  Den Europæiske Banktilsynsmyndigheds retningslinjer EBA/GL/2012/06 af 22. november 2012 for vurdering af egnetheden af medlemmer af ledelsesorganet og personer med nøglefunktioner.

      (7)  EU-Domstolens dom af 23. september 1986, AKZO Chemie BV og AKZO Chemie UK Ltd mod Kommissionen, sag 5/85, ECLI:EU:C:1986:328, præmis 37, og af 26. maj 2005, Carmine Salvatore Tralli mod ECB, sag C-301/02 P, ECLI:EU:C:2005:306, præmis 59.

      (8)  Afgørelse ECB/2004/2 af 19. februar 2004 om vedtagelse af forretningsordenen for Den Europæiske Centralbank (EUT L 80 af 18.3.2004, s. 33).

      (9)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).


title: Rådets afgørelse (FUSP) 2017/915 af 29. maj 2017 om EU-outreachaktiviteter til støtte for gennemførelsen af traktaten om våbenhandel

text:
               30.5.2017

               DA

               Den Europæiske Unions Tidende

               L 139/38

         RÅDETS AFGØRELSE (FUSP) 2017/915
   af 29. maj 2017
   om EU-outreachaktiviteter til støtte for gennemførelsen af traktaten om våbenhandel
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Traktaten om våbenhandel (»ATT«) blev vedtaget den 2. april 2013 af FN's Generalforsamling. ATT blev dernæst åbnet for undertegnelse den 3. juni 2013 og trådte i kraft den 24. december 2014. Alle medlemsstaterne er parter i ATT.

               (2)

               Formålet med ATT er at fastlægge de højest mulige fælles internationale standarder med henblik på at regulere lovlig handel med konventionelle våben og forebygge og udrydde ulovlig handel med konventionelle våben samt forebygge omdirigering heraf. Centrale udfordringer er deltagerstaternes effektive gennemførelse af ATT og universel anvendelse heraf under hensyntagen til, at regulering af den internationale våbenhandel per definition er en global udfordring. For at bidrage til at imødegå disse udfordringer vedtog Rådet afgørelse 2013/768/FUSP (1) den 16. december 2013, hvorved den udvidede Unionens eksportkontrolrelaterede bistandsportefølje med specifikke ATT-aktiviteter.

               (3)

               De aktiviteter, der er udført i henhold til afgørelse 2013/768/FUSP, har omfattet 16 modtagerlande og har dækket en bred vifte af områder, der er relevante for oprettelse og udvikling af et nationalt system til kontrol med våbenoverførsler som påbudt i ATT. Der er indledt et lovende samarbejde med en række lande, som aldrig før har været omfattet af andre eksportkontrolrelaterede EU-bistandsaktiviteter, hvilket afspejler ATT's globale karakter. Det er derfor tilrådeligt at følge op på denne gruppe lande for at sikre, at fremskridtene fastholdes, og tilskynde disse modtagerlande til selv at foretage outreachaktiviteter på regionalt niveau.

               (4)

               Ud over videreførelsen af aktiviteter med de modtagerlande, der er omfattet af afgørelse 2013/768/FUSP, er det tilrådeligt at følge en efterspørgselsstyret tilgang, hvorved bistandsaktiviteter kan igangsættes på anmodning af lande, der har konstateret behov i forbindelse med gennemførelsen af ATT. En sådan tilgang har vist sig at være fornuftig og vellykket med hensyn til at yde EU-bistand til lande, der har udtrykt engagement og ejerskab vedrørende ATT gennem deres anmodninger om EU-bistand. Nærværende afgørelse bibeholder derfor et bestemt antal aktiviteter, som vil være til rådighed efter anmodning.

               (5)

               EU-bistand ydet i henhold til Rådets afgørelse (FUSP) 2015/2309 (2) omfatter en række lande i Unionens nære østlige og sydlige naboskab. Unionen har også i mange år ydet bistand til eksportkontrol af varer med dobbelt anvendelse i henhold til sit instrument, der bidrager til stabilitet og fred, og støttet udviklingen af retlige rammer og institutionelle kapaciteter til indførelse og håndhævelse af effektiv eksportkontrol for varer med dobbelt anvendelse. Gennem instrumentet, der bidrager til stabilitet og fred, og Rådets fælles aktion 2006/419/FUSP (3), Rådets fælles aktion 2008/368/FUSP (4) og Rådets afgørelse 2013/391/FUSP (5) støtter Unionen desuden gennemførelsen af De Forenede Nationers Sikkerhedsråds resolution (UNSCR) 1540 (2004), som påbyder en effektiv kontrol af overførsel af varer relateret til masseødelæggelsesvåben.
               Kontroller udviklet til gennemførelse af UNSCR 1540 (2004) og i henhold til Unionens bistandsprogrammer til eksportkontrol af varer med dobbelt anvendelse bidrager til den overordnede kapacitet til effektivt at gennemføre ATT, eftersom de pågældende love og administrative procedurer og de agenturer, der er ansvarlige for eksportkontrol af varer med dobbelt anvendelse, i mange tilfælde overlapper med dem, der gælder for eksportkontrol af konventionelle våben. Det er derfor afgørende at sikre en snæver koordinering af de aktiviteter, der udføres i forbindelse med eksportkontroller af varer med dobbelt anvendelse, og de aktiviteter, der støtter gennemførelsen af ATT.

               (6)

               Det store samlede antal aktiviteter, der er foreskrevet i denne afgørelse, berettiger at anvende to gennemførende enheder, så arbejdsbyrden kan deles effektivt. Rådet og Kommissionen har betroet den tyske økonomi- og eksportkontrolstyrelse (BAFA) gennemførelsen af tidligere eksportkontrolrelaterede projekter. Som følge heraf har BAFA oparbejdet en omfattende viden og ekspertise. Expertise France er ansvarlig for EU-P2P-projekter vedrørende varer med dobbelt anvendelse, som finansieres i henhold til instrumentet, der bidrager til stabilitet og fred. Den rolle, som Expertise France spiller med hensyn til at gennemføre denne afgørelse, vil bidrage til at sikre passende koordinering med projekter vedrørende varer med dobbelt anvendelse —

         VEDTAGET DENNE AFGØRELSE:
   Artikel 1
   1.   Med henblik på at støtte en effektiv gennemførelse og universel anvendelse af ATT iværksætter Unionen aktiviteter med følgende mål:

               a)

               at støtte en række stater med at styrke deres våbenoverførselskontrolsystemer med henblik på effektiv gennemførelse af ATT

               b)

               at øge bevidstheden om og ejerskabet til ATT på nationalt og regionalt niveau blandt de relevante nationale og regionale myndigheder og civilsamfundets interessenter.

         2.   For at nå målene i stk. 1 iværksætter Unionen følgende projektaktiviteter:

               a)

               yde bistand til modtagerlandene med, alt efter hvad der er relevant, at udarbejde, ajourføre og gennemføre relevante lovgivningsmæssige og administrative foranstaltninger, der har til formål at oprette og udvikle et effektivt system til kontrol af våbenoverførsler i overensstemmelse med kravene i ATT

               b)

               styrke ekspertise og kapaciteter blandt de embedsmænd i modtagerlandene, der beskæftiger sig med eksporttilladelser og håndhævelse, navnlig ved udveksling af bedste praksis, uddannelse og adgang til relevante informationskilder med henblik på at sikre passende gennemførelse og håndhævelse af kontrollen af våbenoverførsler

               c)

               fremme gennemsigtighed i den internationale våbenhandel på grundlag af gennemsigtighedskravene i ATT

               d)

               fremme en vedvarende tilslutning til ATT i modtagerlandene og deres nabolande ved at involvere relevante nationale og regionale interessenter, såsom nationale parlamenter, kompetente regionale organisationer og repræsentanter fra civilsamfundet, som har en langsigtet interesse i at overvåge den effektive gennemførelse af ATT.

         En detaljeret beskrivelse af de projektaktiviteter, der er omhandlet i dette stykke, findes i bilaget.
   Artikel 2
   1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) har ansvaret for gennemførelsen af denne afgørelse.
   2.   Den tekniske gennemførelse af de projektaktiviteter, der er nævnt i artikel 1, stk. 2, tilrettelægges af (BAFA og Expertise France.
   3.   BAFA og Expertise France udfører deres opgaver under den højtstående repræsentants ansvar. Med henblik herpå indgår den højtstående repræsentant de nødvendige ordninger med BAFA og Expertise France.
   Artikel 3
   1.   Det finansielle referencegrundlag for gennemførelsen af de i artikel 1, stk. 2, nævnte projektaktiviteter er på 7 178 924,36 EUR. Det samlede anslåede budget for det overordnede projekt er på 8 368 151,36 EUR. Den del af det anslåede budget, der ikke dækkes af referencegrundlaget, samfinansieres med Forbundsrepublikken Tysklands regering og Expertise France.
   2.   De udgifter, der finansieres over det i stk. 1 fastsatte referencegrundlag, forvaltes i overensstemmelse med de procedurer og regler, der gælder for Unionens budget.
   3.   Kommissionen påser, at de i stk. 1 omhandlede udgifter forvaltes korrekt. Med henblik herpå indgår den de nødvendige finansieringsaftaler med BAFA og Expertise France. Det skal fremgå af finansieringsaftalerne, at BAFA og Expertise France skal sikre, at Unionens bidrag bliver synligt i en grad, der svarer til dets størrelse.
   4.   Kommissionen bestræber sig på at indgå de finansieringsaftaler, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalen.
   Artikel 4
   1.   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af de gennemførende enheder. Rapporterne skal danne udgangspunkt for Rådets evaluering.
   2.   Kommissionen oplyser om de finansielle aspekter af gennemførelsen af de i artikel 1, stk. 2, omhandlede projektaktiviteter.
   Artikel 5
   Denne afgørelse træder i kraft på dagen for vedtagelsen.
   Den udløber 36 måneder efter datoen for indgåelse af de i artikel 3, stk. 3, omhandlede finansieringsaftaler eller seks måneder efter datoen for vedtagelse heraf, hvis disse finansieringsaftaler ikke er blevet indgået inden for denne periode.

      Udfærdiget i Bruxelles, den 29. maj 2017.

            På Rådets vegne

         C. CARDONA

            Formand

      (1)  Rådets afgørelse 2013/768/FUSP af 16. december 2013 om EU's aktiviteter til støtte for gennemførelsen af traktaten om våbenhandel inden for rammerne af den europæiske sikkerhedsstrategi (EUT L 341 af 18.12.2013, s. 56).

      (2)  Rådets afgørelse (FUSP) 2015/2309 af 10. december 2015 om fremme af effektiv våbeneksportkontrol (EUT L 326 af 11.12.2015, s. 56).

      (3)  Rådets fælles aktion 2006/419/FUSP af 12. juni 2006 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben (EUT L 165 af 17.6.2006, s. 30).

      (4)  Rådets fælles aktion 2008/368/FUSP af 14. maj 2008 om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben (EUT L 127 af 15.5.2008, s. 78).

      (5)  Rådets afgørelse 2013/391/FUSP af 22. juli 2013 om støtte til den praktiske gennemførelse af De Forenede Nationers Sikkerhedsråds resolution 1540 (2004) om ikkespredning af masseødelæggelsesvåben og disses fremføringsmidler (EUT L 198 af 23.7.2013, s. 40).

      BILAG
      1.   Baggrund og begrundelse for EU-støtte
      Denne afgørelse bygger på tidligere rådsafgørelser, der støtter FN-processen forud for traktaten om våbenhandel (»ATT«) og fremme af en effektiv gennemførelse og universel heraf (1). ATT blev vedtaget den 2. april 2013 af FN's Generalforsamling og trådte i kraft den 24. december 2014.
      ATT's erklærede mål er at »fastsætte de højest mulige fælles internationale standarder for regulering eller forbedring af reguleringen af den internationale handel med konventionelle våben, at forebygge og udrydde ulovlig handel med konventionelle våben og at forebygge omdirigering heraf«. Dens erklærede formål er »at bidrage til international og regional fred, sikkerhed og stabilitet; at mindske menneskelige lidelser og fremme samarbejde, gennemsigtighed og ansvarlig adfærd blandt deltagerstaterne i den internationale handel med konventionelle våben og derved opbygge tillid blandt deltagerstaterne«. ATT's mål og formål stemmer derfor overens med Unionens overordnede ambition med hensyn til udenrigs- og sikkerhedspolitikken som fastsat i artikel 21 i traktaten om Den Europæiske Union.
      Efter vedtagelsen af ATT i 2013 ligger hovedudfordringerne nu i dens effektive gennemførelse og universelle anvendelse.
      Eksportkontrolbistand og outreach er afgørende for at håndtere disse udfordringer og udgør derfor de centrale elementer i denne afgørelse. Med hensyn til ekspertkontrolbistand henvender denne afgørelse sig til specifikke partnerlande og holder mulighed for eventuel støtte til nye lande, der måtte anmode herom, åben.
      For så vidt angår de ni specifikke partnerlande (Senegal, Burkina Faso, Ghana, Filippinerne, Georgien, Peru, Jamaica, Colombia, Costa Rica) giver denne afgørelse mulighed for yderligere udvikling af det samarbejde, der blev iværksat i den første fase af de gennemførelsesbistandsaktiviteter, som er finansieret ved afgørelse 2013/768/FUSP.
      For så vidt angår anvendelsesområdet for modtagerlande, der indgiver en anmodning, er denne afgørelse baseret på de samme dokumenterede aktiviteter, der gennemføres i henhold til afgørelse 2013/768/FUSP:

                  —

                  målrettede bistandsprogrammer, hvorved modtagerlandene på en tilpasset måde og i udstrakt grad bistås i at opfylde kravene i ATT. Bistanden udvikles i overensstemmelse med en bistandskøreplan, der skal aftales med modtagerlandene, og som specificerer prioriterede foranstaltninger, sikrer lokalt ejerskab og, hvor det er relevant, indikerer, at der udvises engagement i ratificering af ATT

                  —

                  ad hoc-bistandsaktiviteter, der henvender sig til modtagerlande med begrænsede og mere specifikke behov. Disse ad hoc-bistandsaktiviteter vil sætte Unionen i stand til at reagere på anmodninger om bistand på en fleksibel og reaktiv måde.

            I forbindelse med udfordringen om universel anvendelse af ATT omfatter denne afgørelse en regional outreachkomponent, som bygger på de ni specifikke partnerlande med deltagelse af de mest relevante regionale organisationer. En anden løftestang til støtte for universel anvendelse er outreach via ATT-deltagerstaternes årlige konference.
      Denne afgørelse indeholder derfor en omfattende række bistands- og outreachaktiviteter med henblik på at bidrage til at imødegå udfordringerne med effektiv gennemførelse og universel anvendelse. Den bygger på resultaterne og de indhøstede erfaringer fra den tidligere fase, der blev finansieret ved afgørelse 2013/768/FUSP, og viser EU's og dets medlemsstaters fortsatte og engagerede støtte til ATT.
      2.   Overordnede målsætninger
      Hovedmålet med denne afgørelse er at støtte en række stater med at styrke deres våbenoverførselskontrolsystemer med henblik på effektiv gennemførelse af ATT og at fremme den universelle anvendelse heraf. Mere specifikt vil EU-indsatsen:

                  a)

                  styrke modtagerlandenes kontrolkapaciteter og ekspertise med hensyn til våbenoverførsler

                  b)

                  fremme bevidsthed og ejerskab hos relevante interessenter, såsom kompetente regionale organisationer, nationale parlamenter og repræsentanter for civilsamfundet, som har interesse i, at ATT på lang sigt gennemføres på effektiv vis

                  c)

                  skabe outreach til andre lande med henblik på at støtte en universel anvendelse og effektiv gennemførelse af ATT.

            3.   Beskrivelse af projektaktiviteterne
      3.1.   Styrkelse af den pulje af eksperter, der er oprettet ved afgørelse 2013/768/FUSP
      3.1.1.   Projektets formål
      Puljen af eksperter, der er oprettet ved afgørelse 2013/768/FUSP, har tilvejebragt en veldefineret, kompetent og pålidelig ressource til på passende vis at understøtte bistandsaktiviteter. Med de indhøstede erfaringer er det nu nødvendigt at udvide puljen med hensyn til antallet af eksperter og spændvidden af deres ekspertise samt den anvendte type eksperter, f.eks. inddragelse af ikkestatslige eksperter, at fremme deres mere langsigtede engagement i modtagerlandene og at udvikle en »train-the-trainer«-komponent internt i puljen.
      3.1.2.   Projektbeskrivelse
      De gennemførende enheder arbejder på at udvide puljen af eksperter og sikrer så vidt muligt en bred geografisk repræsentation og en bred vifte af ekspertise. De bør navnlig opfordre til deltagelse af eksperter fra lande, der for nylig er lykkedes med at udvikle nationale våbenoverførselskontrolsystemer, herunder sådanne systemer udviklet i forbindelse med modtagen international bistand. De gennemførende enheder aflægger regelmæssigt rapport til Rådets Gruppe vedrørende Eksport af Konventionelle Våben (COARM) om puljen, dens sammensætning og dens evne til at løfte den arbejdsbyrde, som følger af de aktiviteter, der er fastsat i denne afgørelse. COARM kan om nødvendigt træffe afgørelse om korrigerende foranstaltninger.
      Den overordnede ekspertise i puljen af eksperter bør dække hele spektret af nationale våbenoverførselskontrolsystemer, navnlig på områderne retsforhold, udstedelse af tilladelser, toldvæsen/retshåndhævelse, bevidsthedsskabelse, strafforfølgning/sanktioner, rapportering/gennemsigtighed.
      3.1.2.1.   Eksperter
      De gennemførende enheder sikrer en fair og gennemsigtig rekruttering af eksperter og udnytter hvad angår EU-eksperter fuldt ud EU's fortegnelse over outreacheksperter, som rundsendes og ajourføres i COARM.
      3.1.2.2.   Ekspertmøder
      De gennemførende enheder indkalder til fire todages ekspertmøder (to møder hver) i denne afgørelses gyldighedsperiode. Disse møder skal navnlig sigte mod:

                  —

                  at udvikle en fælles forståelse eksperterne imellem af udfordringerne og løsningerne i forbindelse med støtte til gennemførelse af ATT

                  —

                  at udarbejde fælles materiale, hvor det er relevant, til anvendelse i forbindelse med levering af ekspertbistand (såsom en håndbog og retningslinjer), således at eksperternes rådgivning er sammenhængende

                  —

                  at vurdere »train-the-trainer«-komponenten (se 3.1.2.3) og om nødvendigt træffe afgørelse om ændringer.

            To møder, herunder det første indledende møde, bør afholdes i Bruxelles. De to andre møders afholdelsessted afhænger af, hvor den gennemførende enhed er placeret. Op til 40 eksperter indbydes til hvert møde på grundlag af geografisk balance og under hensyntagen til behovene i forbindelse med »train-the-trainer«-komponenten (se 3.1.2.3).
      3.1.2.3.   »Train-the-trainer«-komponenten
      Hensigten med denne komponent er at støtte uddannelsen af en række eksperter i modtagerlandene for at sætte dem i stand til effektivt at uddanne deres egne kolleger på et senere tidspunkt. De gennemførende enheder reklamerer, hvor det er muligt, for »train-the-trainer«-komponenten og identificerer kommende undervisere, når der iværksættes bistandsaktiviteter i modtagerlandene i henhold til denne afgørelse. Disse embedsmænd registreres efterfølgende i puljen af eksperter og indbydes følgelig til de ekspertmøder, der er omhandlet i 3.1.2.2.
      »Train-the-trainer«-komponenten afvikles på en ekstra tredjedag, umiddelbart efter ekspertmøderne. Den har deltagelse af fremtidige undervisere og det rette antal eksperter fra den pulje, der står for uddannelsen.
      I tiden mellem de årlige ekspertmøder og de tilhørende »train-the-trainer«-komponenter opfordres der til kontakt mellem uddannelseseksperter og kommende undervisere, og der kunne i givet fald planlægges supplerende uddannelseskurser i modtagerlandene i forlængelse af de planlagte bistandsaktiviteter (f.eks. en halv dag til en specifik workshop, jf. 3.2.3.1).
      Op til 15 fremtidige undervisere tilmeldes de enkelte kurser.
      Den gennemførende enhed, der har ansvaret for ekspertmødet, er ansvarlig for den tilhørende »train-the-trainer«-komponent.
      3.2.   Yderligere bistand til lande, der har været partnere gennem lang tid
      3.2.1.   Lande, der har været partnere gennem lang tid
      Senegal, Burkina Faso, Ghana, Filippinerne, Georgien, Peru, Jamaica, Colombia, Costa Rica.
      Disse lande, der har været partnere gennem lang tid, behandles som følger af de gennemførende enheder:

                  —

                  BAFA: Ghana, Georgien, Peru, Jamaica, Colombia, Costa Rica

                  —

                  Expertise France: Senegal, Burkina Faso, Filippinerne.

            3.2.2.   Projektets formål
      Afgørelse 2013/768/FUSP har gjort det muligt for Unionen at indlede et samarbejde med de ni partnerlande, der er omhandlet i 3.2.1, med udgangspunkt i en indledende køreplan. Den hele eller delvise gennemførelse af køreplanen har på sin side afsløret yderligere udfordringer, der skal imødegås for at gøre fremskridt hen imod en mere fuldstændig gennemførelse af ATT. Et samlet antal af tilgængelige aktiviteter vil derfor blive tilvejebragt og blive fordelt på baggrund af behov, interesser og absorptionskapacitet i modtagerlandene.
      3.2.3.   Projektbeskrivelse
      3.2.3.1.   Workshops i modtagerlande
      I alt 45 workshops af to dages varighed i modtagerlandene vil blive afholdt for de ni lande, der har været partnere gennem lang tid, som opfølgning på det allerede gennemførte arbejde og de opnåede resultater i medfør af afgørelse 2013/768/FUSP.
      3.2.3.2.   Studiebesøg i medlemsstaterne
      Som supplement til de aktiviteter, der finder sted i modtagerlandene, vil der blive arrangeret op til ni studiebesøg af tre dages varighed til de relevante myndigheder i medlemsstaterne for statslige embedsmænd og embedsmænd, der beskæftiger sig med eksporttilladelser og håndhævelse, i de lande, der har været partnere gennem lang tid. Tilrettelæggelsen af studiebesøget vil blive forestået af den gennemførende enhed, der har ansvaret for det land, der har været partner gennem lang tid, og som nyder gavn af studiebesøget (se punkt 3.2.1).
      På grund af deres høje uddannelsesmæssige potentiale bør studiebesøgene i princippet være rettet mod fremtidige undervisere i modtagerlandene, dvs. embedsmænd i modtagerlandene, som deltager i den »train-the-trainer«-komponent, der er omhandlet i punkt 3.1.2.3.
      3.3.   Regionale outreachaktiviteter
      3.3.1.   Projektets formål
      De ni identificerede modtagerlande kan spille en frugtbar rolle i de regionale outreachaktiviteter ved at arbejde endnu tættere sammen med deres nærmeste nabolande i sager om overførsel af våben og om gennemførelsen af ATT. Dette vil kunne tilskynde til syd-syd-samarbejde på længere sigt.
      Denne afgørelse giver dem derfor mulighed for i fællesskab eller hver for sig, afhængigt af deres kapacitet, at være værter for op til tre af deres nabolande ved subregionale workshops.
      3.3.2.   Projektbeskrivelse
      Der vil blive afholdt op til 12 workshops af to dages varighed med et regionalt outreachsigte. Medmindre andet er aftalt med værtslandene, vil de finde sted som følger:

                  —

                  Senegal, Burkina Faso, Ghana: op til tre workshops for op til tre ECOWAS-lande, i givet fald i samarbejde med ECOWAS-kommissionen, efter en rotationsordning, medmindre de tre pågældende værtslande beslutter noget andet.

                  —

                  Peru, Costa Rica og Colombia: op til tre workshops for op til tre UNLIREC-lande, i givet fald i samarbejde med UNLIREC, efter en rotationsordning, med mindre de tre pågældende værtslande beslutter noget andet.

                  —

                  Filippinerne, Georgien, Jamaica: op til to workshops hver især for op til tre af deres respektive nabolande. Georgien og Filippinerne er værter for det regionale sekretariat for CBRN-ekspertisecentrene, som eventuelt kan fremme synergier med eksportkontrolrelaterede projekter samt identifikation af og kontakter til de indbudte lande.

            Der vil blive indbudt op til ti embedsmænd pr. indbudt naboland.
      Expertise France vil tage sig af workshops vedrørende Senegal, Burkina Faso, Ghana og Filippinerne, og BAFA vil tage sig af workshops vedrørende Peru, Costa Rica, Colombia, Georgien og Jamaica.
      3.4.   Køreplansbaserede bistandsprogrammer
      3.4.1.   Projektets formål
      Formålet med målrettede bistandsprogrammer og de dertil hørende køreplaner er at styrke modtagerlandenes kapaciteter til at opfylde ATT-kravene på en overordnet og bæredygtig måde. Denne køreplan vil skabe forudsigelighed i det nye modtagerland om, hvad der er planlagt i forbindelse med bistanden, og vil skitsere de forbedringer, der kan forventes i landets kontrolkapaciteter med hensyn til overførsler. Modtagerlandene bliver lande, der anmoder om bistand efter vedtagelsen af denne afgørelse.
      3.4.2.   Projektbeskrivelse
      Der vil blive skabt nationale bistandsprogrammer for op til ni modtagerlande.
      De målrettede bistandsprogrammer bør udvikles i overensstemmelse med følgende skridt:

                  a)

                  Anmodning om bistand til gennemførelse af ATT. Denne anmodning bør være så udførligt begrundet som muligt, og bør redegøre for, hvilke specifikke områder, der har brug for bistand. Hvis det er relevant, bør det anmodende land også henvise til tidligere og igangværende bistand fra andre bistandsydere (se endvidere afsnit 6 nedenfor) og informere om sin nationale gennemførelsesstrategi for ATT.

                  b)

                  Med udgangspunkt i anmodningens begrundelse og kriterierne i afsnit fire træffer den højtstående repræsentant i samarbejde med COARM og den gennemførende enhed afgørelse om det anmodende lands berettigelse til at modtage bistand.

                  c)

                  Når anmodningen om bistand modtages positivt, tilrettelægger den gennemførende enhed et ekspertvurderingsbesøg. Det bør tilrettelægges efter nær kontakt mellem den gennemførende enhed og det tredjeland, der søger om bistand, og bestå af nogle af de mest relevante eksperter fra puljen af eksperter.
                  Ekspertvurderingsbesøget kan eventuelt forberedes ved hjælp af spørgeskemaer og indsamling af eksisterende oplysninger; der gennemføres en indledende vurdering af behov og prioriteter for det land, der anmoder om bistand. Det vil navnlig gøre det muligt sammen med det land, der anmoder om bistand, at få præciseret, hvad der kræves for effektivt at gennemføre ATT og sammenligne disse krav med landets eksisterende ressourcer. Dette indledende ekspertvurderingsbesøg vil have deltagelse af alle relevante nationale instanser og interessenter og udpege motiverede og pålidelige lokale partnere.

                  d)

                  Baseret på resultaterne af ekspertvurderingsbesøget udarbejder den gennemførende enhed en bistandskøreplan. Ved udarbejdelsen af en sådan bistandskøreplan tager den gennemførende enhed hensyn til den ATT-relaterede bistand, som eventuelt er ydet gennem ATT's frivillige trustfond, FN's finansieringsordning til støtte for samarbejde om våbenregulering (UNSCAR) eller af andre organisationer (se også punkt 6 nedenfor). Når et land, der anmoder om bistand, allerede har udviklet en national gennemførelsesstrategi for ATT, sikrer den gennemførende enhed endvidere, at bistandskøreplanen er i overensstemmelse med denne nationale gennemførelsesstrategi.

                  e)

                  Udkastet til bistandskøreplanen deles med modtagerlandet med henblik på den relevante myndigheds tilslutning dertil. Køreplanen skræddersyes til modtagerlandet og identificerer prioriteterne for bistand.

                  f)

                  Køreplanen gennemføres i samarbejde med de relevante eksperter fra puljen af eksperter og eventuelt med deltagelse af andre interessenter. Den gennemførende enhed vil have mulighed for at delegere tilrettelæggelsen og/eller gennemførelsen af vurderingsprocessen samt udarbejdelsen af bistandskøreplanen til en eller flere eksterne eksperter, når det er relevant. Den gennemførende enhed vil føre tilsyn med denne proces.
                  Omfanget af bistandsinstrumenter vil især omfatte juridisk gennemgang, uddannelsesseminarer, workshops og fremme af brugen af internetbaserede værktøjer og informationskilder såsom EU's P2P-outreachwebportal og EU's P2P-nyhedsbrev. Disse bistandsinstrumenter udvælges af den gennemførende enhed i overensstemmelse med de præcise behov og prioriteter, der identificeres under ekspertvurderingsbesøget og i overensstemmelse med køreplanen.

            3.4.3.   Geografisk opdeling af køreplaner
      Under hensyntagen til de aktiviteter, der allerede er gennemført i henhold til afgørelse 2013/768/FUSP og den ønskede opfølgning heraf, vil de ni køreplaner blive gennemført som følger (den ansvarlige gennemførende enhed er angivet i parentes):

                  —

                  Nord-, Central- og Vestafrika: 5 (Expertise France)

                  —

                  Det Sydlige og det Østlige Afrika: 1 (BAFA)

                  —

                  Sydøstasien: 2 (BAFA)

                  —

                  Mellemøsten og Golfstaterne og Centralasien: 1 (Expertise France)

            I overensstemmelse med FN's praksis skal de kontrakter, der indgås med de gennemførende enheder, nærmere præcisere, hvilke tredjelande i ovennævnte geografiske regioner der vedrører de gennemførende enheder.
      3.5.   Ad hoc-workshops om bistand
      3.5.1.   Projektets formål
      Formålet med ad hoc-workshops om bistand er at styrke modtagerlandenes kontrolkapaciteter med hensyn til våbenoverførsler, således at de kan opfylde kravene i ATT på en målrettet og relevant måde. Disse ad hoc-bistandsaktiviteter vil sætte Unionen i stand til på en fleksibel og reaktiv måde at reagere på anmodninger om bistand, som fastslår specifikke behov, der er relevante for gennemførelsen af ATT. De vil kunne omhandle enten et enkelt modtagerland eller en række modtagerlande, som har de samme behov.
      3.5.2.   Projektbeskrivelse
      Der er fastlagt op til 14 workshops af to dages varighed med henblik på at reagere på målrettede anmodninger om bistand og interessetilkendegivelse for at udvikle et eller flere specifikke områder i et system til kontrol med våbenoverførsler.
      I forbindelse med disse workshops ydes der skræddersyet bistand, og de specifikke spørgsmål, som det eller de anmodende lande rejser, tages op. Disse workshops vil finde sted i modtagerlandene, og ekspertisen vil blive formidlet af eksperter fra puljen af eksperter.
      Den højtstående repræsentant vil i samråd med COARM beslutte, hvordan der skal reageres på anmodningerne om bistand. Den højtstående repræsentants vurdering vil især bero på kriterierne i afsnit 4, anmodningens nøjagtighed og på, hvordan de pågældende spørgsmål identificeres heri, og vil tage hensyn til den geografiske balance.
      3.5.3.   Geografisk opdeling af ad hoc-workshops om bistand
      De 14 ad hoc-workshops om bistand vil blive gennemført som følger (den ansvarlige gennemførende enhed er angivet i parentes):

                  —

                  Latinamerika: 3 (BAFA) og 1 (Expertise France)

                  —

                  Afrika: 3 (Expertise France)

                  —

                  Central- og Sydøstasien: 2 (BAFA) og 1 (Expertise France)

                  —

                  Østeuropa og Kaukasus: 2 (BAFA)

                  —

                  Golfstaterne og Mellemøsten: 2 (Expertise France)

            I overensstemmelse med FN's praksis skal de kontrakter, der indgås med de gennemførende enheder, nærmere præcisere, hvilke tredjelande i ovennævnte geografiske regioner der vedrører de gennemførende enheder.
      3.6.   Afsluttende konference mellem lande, som er modtagerlande i forbindelse med ATT's bistandsaktiviteter
      3.6.1.   Projektets formål
      Formålet med konferencen er at øge relevante interessenters bevidsthed og ejerskab, f.eks. kompetente regionale organisationer, nationale parlamenter og repræsentanter for civilsamfundet, som på lang sigt har interesse i, at ATT gennemføres på effektiv vis.
      3.6.2.   Projektbeskrivelse
      Projektet vil tage form af en konference over to dage, der skal finde sted lige inden gennemførelsen af denne afgørelse afsluttes, og muligvis i forlængelse af et møde i COARM. BAFA vil være ansvarlig for gennemførelsen heraf. På konferencen samles relevante repræsentanter for de ni lande, der har modtaget bistand gennem lang tid (3.2.1), og for de lande, der modtager aktiviteter som omhandlet i 3.4 og 3.5.
      Konferencen vil lette erfaringsudveksling blandt modtagerlandene, tilvejebringe oplysninger om deres respektive holdninger i tilknytning til ATT og status for ratificeringen og gennemførelsen af ATT og vil skabe mulighed for at dele relevante oplysninger med repræsentanter for nationale parlamenter, regionale organisationer og civilsamfundet.
      Deltagerne i denne konference bør dermed omfatte:

                  —

                  diplomatisk og militært personale/forsvarspersonale fra modtagerlandene, navnlig myndigheder med ansvar for nationale politikker vedrørende ATT

                  —

                  teknisk og retshåndhævende personale fra modtagerlandene, navnlig myndigheder, der beskæftiger sig med eksporttilladelser, samt toldembedsmænd og retshåndhævelsesembedsmænd

                  —

                  repræsentanter for nationale, regionale og internationale organisationer, der er involveret i bistandsydelse, samt repræsentanter for lande, der er interesserede i at yde eller modtage strategisk bistand til handelskontrol

                  —

                  repræsentanter for relevante ikkestatslige organisationer (NGO'er), tænketanke, nationale parlamenter og industrien.

            Op til 80 deltagere forventes at deltage i konferencen. Den højtstående repræsentant beslutter i samråd med Rådets Gruppe vedrørende Eksport af Konventionelle Våben og på baggrund af den gennemførende enheds forslag, hvor konferencen skal finde sted, og hvordan den endelige liste over inviterede lande og organisationer skal se ud.
      3.7.   Sideløbende arrangementer i tilknytning til ATT-konferencer af deltagerstater
      3.7.1.   Projektets formål
      Årlige konferencer af ATT-deltagerstaterne giver en enestående mulighed for at nå ud til relevante embedsmænd og interessenter med ansvar for ATT-spørgsmål. EU-finansierede sideløbende arrangementer gør det navnlig muligt at fremme bevidstheden om EU's gennemførelsesbistandsaktiviteter, bl.a. øge bevidstheden hos lande, som efterfølgende kan søge om bistand, og formidle god praksis, navnlig fra modtagerlandenes side.
      3.7.2.   Projektbeskrivelse
      Der vil blive afholdt tre sideløbende arrangementer i løbet af programmets varighed, dvs. et arrangement for hver årlig konference af ATT-deltagerstaterne. Expertise France vil være ansvarlig for gennemførelsen heraf. EU-midler kan navnlig dække rejseudgifterne for op til tre eksperter/embedsmænd fra modtagerlandene.
      4.   Målgrupper for de projektaktiviteter, der henvises til i afsnit 3.4 og 3.5.
      Målgrupper for de projektaktiviteter, der henvises til i afsnit 3.4 og 3.5, kan være stater, der anmoder om støtte med henblik på at gennemføre ATT og vil blive udvalgt på grundlag af blandt andet følgende kriterier:

                  —

                  graden af politisk og retlig forpligtelse til at tilslutte sig ATT og status for gennemførelsen af internationale instrumenter, der er relevante for våbenhandel og våbenoverførselskontrol, og som er gældende for landet

                  —

                  sandsynligheden for et vellykket resultat af bistandsaktiviteterne

                  —

                  vurderingen af enhver bistand, der allerede er modtaget eller planlagt inden for dobbelt anvendelse og våbenoverførselskontrol

                  —

                  landets relevans for den internationale handel med våben

                  —

                  landets relevans for Unionens sikkerhedsinteresser

                  —

                  berettigelse til officiel udviklingsbistand (ODA).

            5.   Gennemførende enheder
      Arbejdsmængden i forbindelse med aktiviteterne i henhold til denne afgørelse gør det tilrådeligt at anvende to kompetente gennemførende enheder: BAFA og Expertise France. De vil, hvor det er hensigtsmæssigt, samarbejde med og/eller delegere til medlemsstaternes eksportkontrolorganer, relevante regionale og internationale organisationer, tænketanke, forskningsinstitutter og NGO'er.
      Rådet og Kommissionen har overdraget gennemførelsen af en række tidligere eksportkontrolrelaterede projekter til BAFA. BAFA har derfor udviklet en stor mængde viden og ekspertise. Expertise France er ansvarligt for EU's P2P-projekter relateret til varer med dobbelt anvendelse, der finansieres under instrumentet, der bidrager til stabilitet og fred. Den rolle, Expertise France spiller med hensyn til at gennemføre denne afgørelse, vil medvirke til at sikre passende koordinering med projekter vedrørende varer med dobbelt anvendelse. Tilsammen har begge gennemførende enheder derfor dokumenteret erfaring, kvalifikationer og nødvendig ekspertise inden for en lang række relevante EU-eksportkontrolaktiviteter både i forbindelse med varer med dobbelt anvendelse og våbeneksportkontrol.
      6.   Koordinering med andre relevante bistandsaktiviteter
      De gennemførende enheder bør desuden være yderst opmærksom på ATT-relaterede aktiviteter, der indgår i FN's handlingsprogram til forebyggelse, bekæmpelse og afskaffelse af alle aspekter ved ulovlig handel med håndskydevåben og lette våben og dets gennemførelsesstøttesystem, UNSCR 1540 (2004), ATT's frivillige trustfond og UNSCAR samt bilaterale bistandsaktiviteter. De gennemførende enheder bør i relevant udstrækning samarbejde med andre bistandsydere med henblik på at sikre, at der ikke sker dobbeltarbejde, og at der er maksimal konsekvens og komplementaritet.
      Projektet har endvidere til formål at øge kendskabet blandt modtagerlandene til EU-instrumenter, der kan støtte syd-syd-samarbejde inden for eksportkontrol. I denne forbindelse bør bistandsaktiviteterne oplyse om og fremme tilgængelige instrumenter såsom initiativet vedrørende EU's CBRN-ekspertisecentre og andre af EU's P2P-programmer.
      7.   Unionens synlighed og bidragsmaterialets tilgængelighed
      Det materiale, som produceres i kraft af projektet, sikrer Unionens synlighed, navnlig på grund af logoet og grafikken i håndbogen i kommunikation og synlighed for EU's optræden udadtil, herunder logoet EU's »P2P-eksportkontrolprogram«. EU-delegationerne bør involveres i arrangementer i tredjelande med henblik på at forbedre politisk opfølgning og synlighed.
      EU's P2P-webportal (https://export-control.jrc.ec.europa.eu) vil blive promoveret med henblik på de ATT-relaterede bistandsaktiviteter i henhold til denne afgørelse. gennemførende enheder bør derfor benytte de respektive bistandsaktiviteter, som de udfører, til at oplyse om webportalen og tilskynde til konsultation og anvendelsen af portalens tekniske ressourcer. De bør i promoveringen af webportalen sikre Unionens synlighed. Aktiviteter bør endvidere promoveres gennem EU's P2P-nyhedsbrev.
      8.   Konsekvensanalyse
      Virkningerne af aktiviteterne i denne afgørelse bør vurderes teknisk efter afslutningen af disse aktiviteter. På grundlag af oplysninger og rapporter fra de gennemførende enheder udføres konsekvensanalysen af den højtstående repræsentant i samarbejde med COARM og i relevant omfang med EU-delegationerne i modtagerlande og med andre relevante interessenter.
      Med hensyn til lande, der har draget nytte af et målrettet bistandsprogram, bør konsekvensanalysen have særligt fokus på den række modtagerlande, der har ratificeret ATT, og udviklingen af deres kontrolkapaciteter med hensyn til våbenoverførsler. En sådan vurdering af modtagerlandenes kontrolkapaciteter med hensyn til våbenoverførsler bør navnlig dække udarbejdelsen og udstedelsen af relevante nationale bestemmelser, opfyldelsen af rapporteringsforpligtelser i ATT samt styrkelsen af en relevant administration med ansvar for våbenoverførselskontrol.
      9.   Rapportering
      De gennemførende enheder udarbejder regelmæssige rapporter, herunder efter at have afsluttet hver af aktiviteterne. Rapporterne bør forelægges for den højtstående repræsentant senest seks uger efter afslutningen af de relevante aktiviteter.

         (1)  Jf. afgørelse 2009/1012/FUSP, afgørelse 2010/336/FUSP, afgørelse 2012/711/FUSP, afgørelse 2013/43/FUSP og afgørelse 2013/768/FUSP.


Avis juridique important

|

41987D0588

87/588/EKSF: Afgørelse truffet af repræsentanterne for medlemsstaternes regeringer for Det Europæiske Kul- og Stålfællesskabs medlemsstater, forsamlet i Rådet den 8. december 1987 om åbning af et toldkontingent med nultold til fordel for Spanien for fladvalsede produkter af silicium-elektrisk stål

EF-Tidende nr. L 353 af 16/12/1987 s. 0031 - 0031

*****  AFGOERELSE  TRUFFET AF REPRAESENTANTERNE FOR MEDLEMSSTATERNES REGERINGER FOR DET EUROPAEISKE KUL- OG STAALFAELLESSKABS MEDLEMSSTATER, FORSAMLET I RAADET  den 8. december 1987  om aabning af et toldkontingent med nultold til fordel for Spanien for fladvalsede produkter af silicium-elektrisk staal  (87/588/EKSF)  REPRAESENTANTERNE FOR REGERINGERNE FOR DET EUROPAEISKE KUL- OG STAALFAELLESSKABS MEDLEMSSTATER, FORSAMLET I RAADET, HAR TRUFFET FOELGENDE AFGOERELSE:  Eneste artikel  Fra 1. januar til 30. juni 1988 kan der for indfoersel fra tredjelande tildeles Spanien et toldkontingent med nultold paa 800 tons koldtvalsede, laserbehandlede, kornorienterede, fladvalsede produkter af silicium-elektrisk staal, henhoerende under KN-kode ex 7225 10 91 og ex 7226 10 30, med en bredde paa henholdsvis over 500 mm og 600 mm eller derover og med en tykkelse paa over 0,20 mm, men under 0,60 mm og med et nominelt ommagnetiseringstab paa 0,35 watt/kg.  Udfaerdiget i Bruxelles, den 8. december 1987.  Paa Raadets vegne  N. WILHJELM  Formand


title: 2004/537/EF, Euratom:Rådets afgørelse af 29. juni 2004 om udnævnelse af generalsekretæren for Rådet for Den Europæiske Union, den højtstående repræsentant for den fælles udenrigs- og sikkerhedspolitik

text:
               7.7.2004

               DA

               Den Europæiske Unions Tidende

               L 236/16

      RÅDETS AFGØRELSE

   af 29. juni 2004
   om udnævnelse af generalsekretæren for Rådet for Den Europæiske Union, den højtstående repræsentant for den fælles udenrigs- og sikkerhedspolitik
   (2004/537/EF, Euratom)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 207, stk. 2,
   under henvisning til traktaten om oprettelse af Det Europæiske Atomenergifællesskab, særlig artikel 121, stk. 2, og
   ud fra følgende betragtning:

         TRUFFET FØLGENDE AFGØRELSE:
   Artikel 1
   Javier SOLANA MADARIAGA udnævnes til generalsekretær for Rådet for Den Europæiske Union og højtstående repræsentant for den fælles udenrigs- og sikkerhedspolitik for en periode på fem år fra den 18. oktober 2004.
   Artikel 2
   Formanden for Rådet meddeler Javier SOLANA MADARIAGA denne afgørelse.
   Afgørelsen offentliggøres i Den Europæiske Unions Tidende.

      Udfærdiget i Bruxelles, den 29. juni 2004.

            På Rådets vegne

         B. AHERN

            Formand


Avis juridique important

|

31995D0197

95/197/EF: Kommissionens afgørelse af 8. juni 1995 om suspension af den endelige antidumpingtold på importen af visse typer elektroniske mikrokredsløb, såkaldte DRAMs (Dynamic Random Access Memories) med oprindelse i Japan og Republikken Korea

EF-Tidende nr. L 126 af 09/06/1995 s. 0058 - 0059

KOMMISSIONENS AFGØRELSE af 8. juni 1995 om suspension af den endelige antidumpingtold på importen af visse typer elektroniske mikrokredsløb, såkaldte DRAMs (Dynamic Random Access Memories) med oprindelse i Japan og Republikken Korea (95/197/EF) KOMMISSIONEN FOR DE EUROPÆISKE FÆLLESSKABER HAR -under henvisning til traktaten om oprettelse af Det Europæiske Fællesskab,under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 14, stk. 4,efter konsultation i Det Rådgivende Udvalg, ogud fra følgende betragtninger:(1) Ved forordning (EØF) nr. 2112/90 (2), senest ændret ved forordning (EØF) nr. 2967/92 (3), indførte Rådet en endelig antidumpingtold på importen til Fællesskabet af visse typer elektroniske mikrokredsløb, såkaldte DRAMs (Dynamic Random Access memories), med oprindelse i Japan og henhørende under KN-kode 8542 11 12, 8542 11 14, 8542 11 16, 8542 11 18 for færdige DRAMs,- ex 8542 11 01 for DRAM-wafers- ex 8542 11 05 for DRAM-dice eller -chips, og- 8473 30 10 eller ex 8548 00 00 for DRAM-moduler.Ved forordning (EØF) nr. 611/93 (4) indførte Rådet endelig antidumpingtold på importen til Fællesskabet af samme varer med oprindelse i Korea.(2) Ifølge artikel 14, stk. 4, i den grundlæggende antidumpingforordning, dvs. Rådets forordning (EF) nr. 3283/94, kan antidumpingforanstaltninger suspenderes med den begrundelse, at markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af en sådan suspension. Det fastsættes endvidere i artikel 14, stk. 4, at antidumpingforanstaltningerne til enhver tid kan genindføres, hvis begrundelsen for suspensionen ikke længere er gyldig.(3) Siden slutningen af 1993 og begyndelsen af 1994 har verdensmarkedspriserne på DRAMs holdt sig på et uændret niveau som følge af en stærk og stigende efterspørgsel, navnlig fra edb-producenternes side. Leveringstiderne for DRAMs har i hele denne periode været betydelige.Hvad angår specielt fællesskabsmarkedet har Kommissionen kunnet følge udviklingen, da næsten alle kendte japanske og koreanske DRAM-producenter regelmæssigt indgiver detaljerede salgsrapporter til Kommissionen i medfør af tilsagn, som Kommissionen har godtaget som led i begge ovennævnte antidumpingprocedurer (5). En analyse af disse rapporter bekræfter, at de pågældende eksportørers optræden på markedet er i overensstemmelse med den generelle vurdering af prisudviklingen, som fremgår af markedsundersøgelser foretaget af firmaer, hvoraf nogle følger halvledermarkedet særlig omhyggeligt.(4) Med hensyn til EF-DRAM-industriens situation har Kommissionen desuden modtaget oplysninger, der bekræfter, at denne erhvervsgren også har høstet fordele af den aktuelle markedssituation. Efter en stabilisering af EF-erhvervsgrenens situation samtidig med indførelsen af ovennævnte antidumpingforanstaltninger og efter de betydelige investeringer, der er foretaget med henblik på produktionen af de nyeste generationer af DRAMs, har EF-erhvervsgrenens indtægter hidrørende fra salget af DRAMs og priserne herpå således haft den virkning, at EF-erhvervsgrenen ikke længere lider finansielle tab på det løbende salg, men snarere opnår øget indtjening.(5) Antidumpingtolden indførtes for at understøtte de afgivne tilsagn og for at sikre, at indførsel af DRAMs, som ikke var omfattet af tilsagnene, ikke ville finde sted til skadevoldende priser. Den nuværende markedssituation er kendetegnet ved stærk efterspørgsel, hvor der via markedskræfterne opretholdes priser for DRAMs, som er lig med eller højere end de priser, hvortil ovennævnte selskaber har forpligtet sig til at sælge DRAMs i Fællesskabet. Når der i øjeblikket ikke forvoldes skade som følge af dumpingimport af DRAMs til Fællesskabet, kan denne situation således ikke anses for at være en følge af opretholdelsen af antidumpingforanstaltninger. Medens de mindstepriser, der er gældende ifølge tilsagnene, således er blevet overhalet af markedspriserne, udgør opretholdelsen af antidumpingforanstaltninger i form af en værditold en unødvendig hindring for adgangen til fællesskabsmarkedet for DRAMs, der ikke er omfattet af et tilsagn.(6) På grundlag af tidligere erfaringer vedrørende DRAM-markedet må det imidlertid anses for rimeligt at fastslå, at denne prisudvikling meget vel kan være et midlertidigt fænomen. DRAM-markedet er cyklisk og kendetegnet ved kraftige op- og nedadgående prisbevægelser. Sandsynligheden for, at de aktuelle markedsvilkår er et midlertidigt fænomen, fører til den konklusion, at situationen bør afhjælpes ved en midlertidig suspension af antidumpingtolden.(7) Kommissionen fastslår, at alle betingelser for at suspendere de pågældende antidumpingforanstaltninger i medfør af artikel 14, stk. 4, er opfyldt, og tolden bør derfor suspenderes i en periode på ni måneder. Denne konklusion er baseret på følgende:- pålidelige salgsdata, der er indsamlet som led i den pågældende antidumpingprocedure, og som afspejler markedspriserne i Fællesskabet- den generelle situation på verdensmarkedet for DRAMs, som i betragtning af denne vares karakter af råvare ifølge sagens natur er gennemsigtigt, og- den erfaring, at det pågældende marked er cycklisk.(8) Kommissionen vil fortsat nøje overvåge udviklingen på DRAM-markedet og de enkelte markedsdeltageres optræden. Skulle der opstå en situation, hvor der igen påføres EF-erhvervsgrenen skade, vil Kommissionen omgående genindføre ovennævnte antidumpingforanstaltninger.(9) I den forbindelse vil forpligtelsen til at indgive rapporter vedrørende salg og priser i medfør af gældende tilsagn gøre det muligt for Kommissionen at overvåge DRAM-markedet. Kommissionen finder imidlertid, at i den periode, hvor antidumpingtolden er suspenderet, bør forpligtelsen til at overholde bestemmelserne om mindstepriser ikke opretholdes. Kommissionen vil derfor ikke i denne periode fortsætte den kvartalsvise beregning og meddelelse af sådanne priser til de pågældende selskaber.(10) Kommissionen har i overensstemmelse med artikel 14, stk. 4, i grundforordningen underrettet klageren om, at den agter at suspendere ovennævnte antidumpingforanstaltninger, og klageren har fået lejlighed til at fremsætte bemærkninger hertil. Der er taget hensyn til disse bemærkninger ved fastlæggelsen af denne afgørelse.(11) Det Rådgivende Udvalg er blevet hørt vedrørende suspensionen af antidumpingforanstaltningerne og har ikke gjort indsigelse herimod -TRUFFET FØLGENDE AFGØRELSE:Eneste artikel Den endelige antidumpingtold, der ved Rådets forordning (EØF) nr. 2112/90 og (EØF) nr. 611/93 indførtes på importen af visse typer elektroniske mikrokredsløb, såkaldte DRAMs (Dynamic Random Access Memories) med oprindelse i henholdsvis Japan og Republikken Korea, suspenderes i en periode på ni måneder.Denne afgørelse træder i kraft dagen efter offentliggørelsen i De Europæiske Fællesskabers Tidende.Udfærdiget i Bruxelles, den 8. juni 1995.På Kommissionens vegneLeon BRITTANNæstformand(1) EFT nr. L 349 af 31. 12. 1994, s. 1.(2) EFT nr. L 193 af 25. 7. 1990, s. 1.(3) EFT nr. L 299 af 15. 10. 1992, s. 4.(4) EFT nr. L 66 af 18. 3. 1993, s. 1.(5) Ved forordning (EØF) nr. 165/90, EFT nr. L 20 af 25. 1. 1990, s. 5, godtog Kommissionen tilsagn fra visse japanske DRAM-producenter. Gyldighedsperioden for disse tilsagn forlængedes ved offentliggørelsen af en meddelelse om en eventuel gennemførelse af en fornyet undersøgelse, EFT nr. C 373 af 29. 12. 1994, s. 12. Ved afgørelse 93/157/EØF, EFT nr. L 66 af 18. 3. 1993, s. 37, godtog Kommissionen tilsagn fra visse koreanske DRAM-producenter.


Avis juridique important

|

31997D0644

97/644/EF: Kommissionens afgørelse af 3. september 1997 om godtagelse af tilsagn afgivet af to polske eksportører i forbindelse med antidumpingproceduren vedrørende importen af ubearbejdet, ulegeret zink med oprindelse i Polen og Rusland

EF-Tidende nr. L 272 af 04/10/1997 s. 0050 - 0051

KOMMISSIONENS AFGØRELSE af 3. september 1997 om godtagelse af tilsagn afgivet af to polske eksportører i forbindelse med antidumpingproceduren vedrørende importen af ubearbejdet, ulegeret zink med oprindelse i Polen og Rusland (97/644/EF) KOMMISSIONEN FOR DE EUROPÆISKE FÆLLESSKABER HAR -under henvisning til traktaten om oprettelse af Det Europæiske Fællesskab,under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 8 og 23,efter høring af Det Rådgivende Udvalg, ogud fra følgende betragtninger:(1) Kommissionen indførte ved forordning (EF) nr. 593/97 (3) en midlertidig antidumpingtold på importen af ubearbejdet, ulegeret zink med oprindelse i Polen og Rusland for en periode på seks måneder.(2) Efter at være blevet underrettet om de vigtigste kendsgerninger og betragtninger, på grundlag af hvilke Kommissionen indførte midlertidige foranstaltninger, fremsatte de to polske eksportører, som havde medvirket i undersøgelsen, flere bemærkninger til disse afgørelser. I løbet af den efterfølgende undersøgelse blev det fastslået, at der burde træffes endelige antidumpingforanstaltninger vedrørende importen af de pågældende varer med oprindelse i begge lande med henblik på at afhjælpe dumpingimportens skadelige virkninger. Resultaterne og konklusionerne vedrørende alle aspekter af undersøgelserne er omhandlet i Rådets forordning (EF) nr. 1931/97 (4).(3) Den 19. juni 1997 afgav de to polske eksportører, der er nævnt i ovenstående, tilsagn vedrørende deres priser for de varer, der eksporteres til Fællesskabet.(4) Ved disse tilsagn tilbød de polske eksportører bl.a. at fastsætte deres eksportpriser på et niveau, der er tilstrækkeligt til at afhjælpe den skadelige dumping, der blev fastslået ved undersøgelsen.(5) Tilsagnene indeholder desuden omfattende og detaljerede forpligtelser med hensyn til kontrol, og selskaberne har forpligtet sig til ikke at indgå direkte eller indirekte kompensationsaftaler med deres kunder.(6) Under disse omstændigheder anses det for muligt at godtage de tilsagn, der er afgivet af de to polske eksportører, og undersøgelsen bør derfor afsluttes for disse eksportørers vedkommende.(7) De to polske eksportører blev underrettet om de vigtigste kendsgerninger og betragtninger, på grundlag af hvilke det anbefaledes at indføre endelige antidumpingforanstaltninger, og havde lejlighed til at fremsætte bemærkninger til alle aspekter af undersøgelsen. Der vil således kunne indføres en midlertidig told i henhold til artikel 7 og artikel 8, stk. 10, i Rådets forordning (EF) nr. 384/96, hvis et tilsagn trækkes tilbage, eller hvis Kommissionen skulle have grund til at antage, at et tilsagn misligholdes, og der vil blive indført en endelig antidumpingtold, hvis betingelserne i artikel 8, stk. 9, i nævnte forordning opfyldes.(8) Det Rådgivende Udvalg blev hørt angående godtagelsen af de afgivne tilsagn, og der blev rejst visse indvendinger herimod. Kommissionen forelagde derfor i overensstemmelse med artikel 8, stk. 5, i Rådets forordning (EF) nr. 384/96 en rapport for Rådet om resultaterne af konsultationerne samt et forslag om godtagelse af nævnte tilsagn. Da Rådet ikke har truffet anden afgørelse inden udløbet af en frist på en måned, anses nærværende afgørelse for vedtaget.(9) EF-erhvervsgrenen blev underrettet om de vigtigste kendsgerninger og betragtninger, på grundlag af hvilke Kommissionen havde til hensigt at godtage tilsagnene, og gjorde ikke indsigelse herimod -TRUFFET FØLGENDE AFGØRELSE:Artikel 1 De tilsagn, der er afgivet af:a) Kombinat Gorniczco-Hutniczy Boleslaw, Bukowno, Polen, ogb) Huta Cynku »Miasteczko Slaskie«, Miasteczko Slaskie, Polen,i forbindelse med antidumpingproceduren vedrørende importen af ubearbejdet, ulegeret zink henhørende under KN-kode 7901 11 00, 7901 12 10 og 7901 12 30 og med oprindelse i Rusland og Polen, godtages.Denne godtagelse får virkning fra den dag, da forordning (EF) nr. 1931/97 træder i kraft.Artikel 2 Undersøgelserne i forbindelse med den i artikel 1 omhandlede antidumpingprocedure afsluttes med hensyn til de to selskaber, der er nævnt i den pågældende artikel.Udfærdiget i Bruxelles, den 3. september 1997.På Kommissionens vegneLeon BRITTANNæstformand(1) EFT L 56 af 6. 3. 1996, s. 1.(2) EFT L 317 af 6. 12. 1996, s. 1.(3) EFT L 89 af 4. 4. 1997, s. 6.(4) Se side 1 i denne Tidende.


title: Kommissionens afgørelse af 20. marts 2015 om udnævnelse af to repræsentanter for Kommissionen og to suppleanter til Det Europæiske Lægemiddelagenturs bestyrelse

text:
               21.3.2015

               DA

               Den Europæiske Unions Tidende

               C 95/20

         KOMMISSIONENS AFGØRELSE
   af 20. marts 2015
   om udnævnelse af to repræsentanter for Kommissionen og to suppleanter til Det Europæiske Lægemiddelagenturs bestyrelse
   (2015/C 95/09)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 726/2004 af 31. marts 2004 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk lægemiddelagentur (1), særlig artikel 65, stk. 3, og
   ud fra følgende betragtninger:

               (1)

               I 2010 blev der ved Kommissionens afgørelse af 14. december 2010 om udnævnelse af to repræsentanter for Kommissionen og to suppleanter til Det Europæiske Lægemiddelagenturs bestyrelse (2) udnævnt to repræsentanter for Kommissionen og to suppleanter til bestyrelsen for Det Europæiske Lægemiddelagentur (i det følgende benævnt »agenturet«).

               (2)

               Som følge af ændringer i Kommissionens organisationsplan bør der vedtages en ny afgørelse, der afløser Kommissionens afgørelse af 14. december 2010, og hvorved der udnævnes to repræsentanter for Kommissionen og to suppleanter til Det Europæiske Lægemiddelagenturs bestyrelse —

         BESTEMT FØLGENDE:
   Artikel 1
   Repræsentanterne for Kommissionen i Det Europæiske Lægemiddelagenturs bestyrelse skal have følgende stillinger og følgende funktioner:

               1)

               fra Generaldirektoratet for Sundhed og Fødevaresikkerhed:

                           a)

                           i egenskab af medlem, generaldirektøren for Generaldirektorat for Sundhed og Fødevaresikkerhed

                           b)

                           i egenskab af suppleant, direktøren for det direktorat, der har ansvaret for lægemidler, inden for rammerne af de ansvarsområder, der er tildelt Generaldirektoratet for Sundhed og Fødevaresikkerhed.

               2)

               Fra Generaldirektoratet for det Indre Marked, Erhvervspolitik, Iværksætteri og SMV'er:

                           a)

                           i egenskab af medlem, direktøren for det direktorat, der har ansvaret for lægemidler, inden for rammerne af de ansvarsområder, der er tildelt Generaldirektoratet for det Indre Marked, Erhvervspolitik, Iværksætteri og SMV'er

                           b)

                           i egenskab af suppleant, chefen for det kontor, der har ansvaret for lægemidler, inden for rammerne af de ansvarsområder, der er tildelt Generaldirektoratet for det Indre Marked, Erhvervspolitik, Iværksætteri og SMV'er.

         Artikel 2
   Denne afgørelse finder anvendelse på de personer, der har en af de i artikel 1 omhandlede stillinger, også hvis det er midlertidigt, på datoen for vedtagelse af denne afgørelse, eller på enhver, som har afløst disse personer i disse stillinger.
   Artikel 3
   Generaldirektørerne for Generaldirektoratet for Sundhed og Fødevaresikkerhed og Generaldirektoratet for det Indre Marked, Erhvervspolitik, Iværksætteri og SMV'er meddeler formanden for bestyrelsen og direktøren for agenturet navnene på de personer, der har de stillinger, som er anført i artikel 1, og enhver ændring heraf.
   Artikel 4
   Kommissionens afgørelse af 14. december 2010 om udnævnelse af to repræsentanter for Kommissionen og to suppleanter til Det Europæiske Lægemiddelagenturs bestyrelse ophæves.
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 20. marts 2015.

            På Kommissionens vegne

         Vytenis ANDRIUKAITIS

            Formand

      (1)  EUT L 136 af 30.4.2004, s. 1.

      (2)  EUT C 340 af 15.12.2010, s. 17.


title: 2010/86/,Euratom: Europa-Parlamentets afgørelse af 20. januar 2010 om valg af Den Europæiske Ombudsmand

text:
               12.2.2010

               DA

               Den Europæiske Unions Tidende

               L 39/4

         EUROPA-PARLAMENTETS AFGØRELSE
   af 20. januar 2010
   om valg af Den Europæiske Ombudsmand
   (2010/86/EU, Euratom)
   EUROPA-PARLAMENTET HAR —
   under henvisning til traktaten om Den Europæiske Unions funktionsmåde, særlig artikel 24, stk. 3, og artikel 228,
   under henvisning til traktaten om oprettelse af Det Europæiske Atomenergifællesskab, særlig artikel 106a,
   under henvisning til sin afgørelse 94/262/EKSF, EF, Euratom af 9. marts 1994 vedrørende Ombudsmandens statut og de almindelige betingelser for udøvelsen af hans hverv (1),
   under henvisning til forretningsordenens artikel 204,
   under henvisning til indkaldelsen af ansøgninger (2),
   under henvisning til afstemningen under mødet den 20. januar 2010 —
   TRUFFET AFGØRELSE OM:
   at vælge Nikiforos DIAMANDOUROS til at udøve hvervet som europæisk ombudsmand.

      Udfærdiget i Strasbourg, den 20. januar 2010.

            På Europa-Parlamentets vegne

         J. BUZEK

            Formand

      (1)  EFT L 113 af 4.5.1994, s. 15.

      (2)  EUT C 216 af 10.9.2009, s. 7.